**Turnuri de fum**

*Adrian Vasiliu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dulce declin în iarăși amiază

Stemă căzută, prag fumegând

Frunze infirme, drum fără oază

Mecanice ritmuri duse de vânt…

Ruguri, paiete, cădelnițe, fiare

Răni în perete, fluture nul

Sfinx problematic în așteptare

Nicio speranță, niciun augur!

Vulturi cu fețe de mese în gheare

Lupi singuratici cu sufletul pur

Eu, în amiază, cu mine în gheare

Cu lupi și cu vulturi de jur împrejur

Ducând aparența la limita care

Transformă copacii în turnuri de fum.